
3 декември, Международен ден на хората с увреждания


Съюзът на инвалидите в България(СИБ) е създаден на 14-15 декември 1989 г. в гр. София, като демократична , независима , неправителствена организация, която представлява и отстоява интересите на хората с увреждания пред държавните, общинските, обществените и другите органи и организации в страната и чужбина. С решение №1145 от 1996 г. на Министерски съвет(МС), СИБ е официално признат за Национално представена организация и оттогава до днес е член на Национален съвет за интеграция на хората с увреждания-консултативен орган към МС.


Първи (учредителен) конгрес на Съюза на инвалидите в България е проведен на 14 и 15 декември 1989 година в зала 12 на Националния дворец на културата (НДК) в София. От страната пристигат около 400 делегати, избрани на областни конференции, проведени под егидата на (тогава) Министерството на народното здраве и социалните грижи, с тогавашен министър д-р Иван Черноземски. Съгласно тогавашното административно териториално деление на България (на 9 области), делегатите на Учредителния конгрес на СИБ са били групирани така:

- от област Ловешка 48 делегати;

- от област Михайловградска - 35 делегати;

- от област Хасковска 48 делегати;

- от област Разградска 45 делегати;

- от област Варненско 36 делегати;

- от област Бургаска 40 делегати;

- от област Пловдивска 63 делегати;

- от област Софийска 48 делегати;

- от област София-град 33 делегати.

Всичко: 396 делегати

Посоченият брой на делегатите е взет от броя на бюлетините, подадени от всяка областна делегатска група при поименното гласуване за избирането на Централен съвет на СИБ от 55 души и Централна контролно-ревизионна комисия от 11 души, и техните председатели.


Съюзът има представителство във всички области на страната, с общ брой на членовете му към 01.01.2022 35 301 членове, включени в 309 организационни структури, в това число 28 регионални организации( областни), 159 Основни(общински районни) организации, 113 съставни дружества и 80 самостоятелни дружества. В настоящият момент СИБ има работещи структури в 182 общини и 9 броя колективни членове-сдружения. 


Към 01.01.2022 РО на СИБ-Плевен има 2864 членове. В региона има създадена структура, включваща 10 общински организации и 3  самостоятелни дружества. Настоящето и бъдещето на СИБ-това е непрекъснатата и дългогодишна отдаденост на всички членове, времето и енергията на ръководните органи, които успяват да се борят с демогравските проблеми, със застаряването на населението, с обезлюдяването на малките населени места, с все по-малка мотивация за членство и всички проблеми на кризисната обстановка в нашия регион. Но усилията си струват и трябва да продължат, за да се чувстват хората с увреждания подкрепени, достойни и равностойни граждани на страната.


Тази година международния ден на ХУ се отбеляза във всички структури на региона.

Анелия Гачева, Председател РО на СИБ Плевен

Шахматен турнир за незрящи в Плевен, ноември 2022

Наградиха победителите от 11-ти национален турнир по шахмат за незрящи


В оспорвана двудневна надпревара приключи националният турнир по шахмат за незрящи, който се проведе на 25 и 26 ноември 2022 в хотел „Балкан“.  Първият ден от 13 часа се проведе техническа конференция за уточняване на регламента). В състезанието се включиха най-силните шахматисти от федерацията по спорт за хора със зрителни увреждания, каза председателят на Регионалната организация на слепите инж. Павлин Ангелов. Мотото на турнира е "Седемте най-добри отбора в България". Той е посветен на 3 декември, Международен ден на хората с увреждания, обявен през 1992 година от Генералната асамблея на ООН за такъв , както и 15 октомври- Ден на белия бастун. Състезанието премина за пореден път под егидата и с финансовата подкрепа на Община Плевен. Турнирът е отборен и протече в 5 кръга, три първият ден и два вторият. Главен съдия бе Чавдар Андреев, а шахматните дъски, на които се играе, са специални, пригодени за незрящи. Участваха седем отбора, съставени от по трима състезатели. Това бяха отборите членове на Спортна федерация при СХЗУ: „Изгрев” от Града на тепетата; „Витоша”-София; "Пирани" София; „Дунав 2013" Русе, гр. Варна; гр. Шумен, както и отборът на домакините от „Спортен клуб на хора с увреждания”, Плевен. Капитан на плевенския отбор бе Володя Христов, Председател на ТСО на ССБ Плевен. 


Първо място в отборното представяне грабна многократният призьор - отбор „Изгрев“, гр. Пловдив. Купата връчи кметът на Община Плевен Георг Спартански. Второто място отиде при отбора на домакините от Плевен. Купата връчи заместник областният управител на Област Плевен Александър Трайков. Варненският отбор „Успех“, воден от световния шампион Коста Ангелов, стана носител на купата за третото място. Отличието връчи председателят на Федерацията по шахмат Васил Антонов.


В турнира взеха участие общо седем отбора по системата всеки срещу всеки. На седмо място се класира отборът „Дунав 2013“, гр. Русе, на шесто – този на София, на пето – Шумен, четвърто – отборът на „Витоша“ – София.


"На всички участници в състезанието пожелавам иновативни, нестандартни решения и успех на шахматната дъска", каза при откриването г-н Васил Долапчиев, Председател на ССБ, като подчерта добре развиваната дейност от плевенската организация. 


На първо място в индивидуално класиране наградата взе Расим Назим. Второто място в индивидуалните отличия отиде при домакините от Плевен, а третото – при Милчо Кичуков от Пловдив. 


Председателят на Регионалната организация на слепите инж. Павлин Ангелов благодари на участниците за това, че се отзоваха и участваха в единайсетия по ред шахматен турнир за незрящи. Пожела на всички здраве и не скри радостта и вълнението си от високото присъствие на официалните гости.


„Успехът в спорта и в шахмата е свързан най-вече с това, че се срещат приятели, единомишленици и хора, които се уважават и почитат, подчерта председателят на Федерацията по шахмат Васил Антонов, който отправи призив към присъстващите до следващата среща.


В бъдеще Регионалната организация на слепите да може да разчита на подкрепа от държавата и на местно ниво от общината, си пожела председателят на регионалната организация на слепите.

Румен Петков, организатор клуб, Плевен

Новини, СГБ


В красивата есен на септември и октомври на път бяха много български глухи младежи на възраст между 13 и 35 години. Всички имаха обща цел, а именно Загреб (Хърватия). В красивия Загреб те бяха придружавани от четирима лидери.


Съюзът на глухите в България (СГБ) и младежката организация към СГБ (МОСГБ) приключиха тази година в Загреб проектно партньорство с две различни организации : Клуб таекуондо „Макси- мир“ (Taekwondo Club «Maksimir») и „Урбана Младеж“ («Urbana Mladez») в Хърватия. В двата проекта бяха организирани участията на младежи от три държави под егидата на европейската организация за култура Еразъм+. Трите страни по проектите бяха България, Хърватия и Румъния. Всяка страна изпращаше по четирима лидери и точно толкова млади хора със и без увреждания (всеки има различни форми на увреждане) на общо място за обучение.
*****
Абонирайте се за вашия вестник

Абонаментната кампания ще продължи до

15. 12. 2022 година.

Абонирането става във всички пощенски станции на страната, в „Доби прес“ и в редакцията на вестника. Годишният абонамент е 10 лева. Каталожен № 753.
*****

От 28 до 30 октомври т. г. в хотел „Диана 3” в кв. „Диана- бад” в столицата се проведе Шестото републиканско първенство по шахмат за глухи на СГБ, организирано от Съюза на глухите в България съвместно със Спортната федерация на глухите в България и с финансовата подкрепа на Министерството на младежта и спорта, по програма за развитие на спорта за хората с увреждания. В първенството взеха участие състезатели от 10 шахматни клубове от цялата страна, които бяха победители в регионалните шах-турнири по места. Първенството премина оспорвано, с достойни битки в борба за първото място. Крайното класиране беше следното:

Мъже: 1. Георги Пенев ( Горна Оряховица );

2. Пламен Петков;

3. Георги Ружин.

Жени: 1. Лейля Ахмедова;

2. Петрана Карабекирова;

3. Мина Карагьозова.
*****

Дълго чаканата промяна в наредбата за медицинската експертиза е качена на страницата на здравното министерство за обществено обсъждане. Тя предвижда при определяне на трайната неработоспособност, освен основното, да се отразяват и всички съпътстващи заболявания, независимо от техните проценти. Това на практика означава премахването от границата от 50% за сумиране на степен на увреждане. Промените са заложени в проект за изменение на Наредбата за медицинската експертиза. Освен това се предлага пожизнен ТЕЛК за някои заболявания както увеличаване на процентите при определени състояния.


До тези изменения се стигна с активното участие и настояване на национално представителните организации на и за хората с увреждания.
*****

Нашето училище е обновено, неузнаваемо  и е станало много уютно. Да учиш тук е истинско щастие!


На 26.10.2022 г. ръководството на СУ за УУС “Проф. д-р Стоян Белинов“ в Пловдив и екипът по проекта „Обичам моето училище“ открихме обновената училищна сграда в присъствието на официални гости, приятели и представители на медиите.

Три етажа – три теми с индивидуален дизайн, проектиран специално за учебното заведение и съобразен с потребностите на децата и учениците с увреден слух; боядисани в пастелни цветове стени; тематични тапети; мотивиращи цитати; позитивни думи. Изцяло обновено обзавеждане с доброволен труд от учители и приятели на учебното заведение – това е свършената работа.


От стартирането на проекта до сега екипът работи, за да реализира своята мечта – да осигури позитивна и мотивираща учебна среда за своите ученици и учители.


В предишна публикация Ви разказахме за проекта „Обичам моето училище“ на благотворителната организация „LightSource Сharity“, чиято мисия е да дарят на учебните заведения в България здравословна и съвременна образователна среда. С гордост заявяваме, че днес завършихме първия етап от проекта за обновяване на училищния ни комплекс.

ТИШИНА, СГБ

"Защото сме хора!"

Когато животът ги изостави, тогава оставаш само ти!

Кампания на „Каритас“ в подкрепа на възрастни хора


Кампанията „Хранителният магазин е в центъра, но аз от години не мога да стигна до него. Най-много стигам до пътната врата“ – споделя 78-годишната Тодора, имаща редица заболявания, които създават огромни затруднения в ежедневието ѝ. Това се отнася за огромна част от възрастните хора в България – приковани от болестта, притиснати от бедността, изолирани от обществените дела, оставени сами със себе си, в компанията на вечната им спътница самотата.

За да подкрепим възрастните хора в правото им да изживеят старините си достойно, стартираме поредното издание на кампанията ни „Защото СМЕ ХОРА!“. Чрез нея искаме да помогнем на над 400 възрастни и болни хора от 13 села и градове в България с професионални домашни грижи, благодарение на които те ще се справят по-лесно в ежедневието си и най-вече – ще разберат, че не са сами и забравени.


Домашни грижи на „Каритас“


Домашните грижи, каквито „Каритас“ осъществява от 20 години в България, оказват както професионална, така и човешка подкрепа, основаваща се на уважение, зачитане на достойнството и потребностите на всеки възрастен човек.


Грижите в домашна среда са проява на човечност и са неизменна част от съвременния свят. Те помагат на възрастните хора да се справят с предизвикателствата на старостта, продължавайки да живеят в собствените си домове, където се чувстват най-спокойни.

Когато и животът ги е изоставил, им оставаш само ти!


Скоро ще си сменим ролите. Те ще изчезнат. Ще останат в нечия памет. Тогава ще дойде нашият ред да застанем на тяхното място и да чакаме уважението, топлата дума и професионалните грижи.


Заедно с вас можем да променим тази ситуация! Да направим така, че изконните човешки потребности да бъдат израз на право, а не на очакване.

Да действаме днес, да бъдем двигател на промяната и да помогнем на възрастните хора да изживеят старините си достойно! Защото СМЕ ХОРА и защото подкрепата, дадена от сърце, променя човешки живот!  


Набраните от кампанията средства ще подпомогнат медицинските сестри и социалните помощници от центровете за Домашни грижи на „Каритас“ да продължават да посещават в домовете им над 400 възрастни и болни хора от 13 села и градове в България и да им помагат да изживеят старините си достойно.


Може да изразите съпричастността си, като:

• Изпратите SMS с текст DMS CARITAS на 17777 на цена 1 лв. за всички мобилни оператори.

• Станете постоянен месечен дарител с дарение от 2 лв., чрез SMS с текст DMS CARITAS на номер 17 777 (за всички мобилни оператори).

• Дарите по банков път, с основание за плащане: Домашни грижи на „Каритас“:

КБС Банк България

IBAN: BG71 RZBB 9155 1060 1693 15

BIC: RZBBBGSF

Основание за плащане: Домашни грижи на „Каритас“

Титуляр на сметката: „Каритас България“

• Дарите онлайн чрез модула на сайта ни.

Период на кампанията:   14.11.2022 г. – 31.01.2023 г.

Партньори: 
Столична община, „Метрополитен“, БНТ, „БТВ Медиа Груп“, „Нова Броудкастинг Груп“, БНР, „Фреш Радио Груп“, Пловдивска телевизия „Тракия“ (ПОТВ), RM TV.

Благодарим ви, че помагаме заедно!

Новини, Агенция "Социално подпомагане"


Поздравление от Румяна Петкова, изпълнителен директор на Агенция за социално подпомагане, по случай 1 октомври – Международния ден на възрастните хора


Уважаеми дами и господа,


От името на ръководството и екипа на Агенцията за социално подпомагане поднасям най-искрени благопожелания по случай Международния ден на възрастните хора – 1 октомври. Отбелязвайки днешната дата изразяваме своето преклонение и възхищение пред трудолюбието, мъдростта и опита, постигнати от Вас през годините. Вие сте тези, които пренасяте в днешни дни ценностите и традициите, с които всички ние ще устоим на превратностите на времето.


Искам да Ви уверя, че Агенцията за социално подпомагане работи и ще продължава да работи отговорно и упорито за подобряване качеството на живота на всички възрастни хора в нашата страна. В изпълнение на своето призвание да бъдем социално отговорни, грижовни хора и истински професионалисти ние се присъединяваме към Вашия празник и изразяваме своята признателност, уважение и обич! Благодарим, че сте ни възпитали като достойни хора и сте очертали пътеката на живота, по която днес вървим към по-добро бъдеще!

Пожелаваме Ви дълъг и пълноценен живот, пълен с уважение и признателност!

ЧЕСТИТ ПРАЗНИК!

С уважение, Румяна Петкова
Изпълнителен директор 
Децата са нашето бъдеще


На 11 ноември 2022 г. в Националния дворец на децата в гр. София беше дадено официалното начало на изпълнението на Националния план по Европейската детска гаранция. Приоритет в изпълнението на плана е намаляването на броя на децата в риск от бедност или социално изключване до 2030 година. Заложени са дейности за осигуряване на безплатно образование, здравеопазване и детски грижи, както и за достъп до подходящо жилище и пълноценно хранене, като всички мерки са в унисон с Европейската гаранция за детето.


На тържествената церемония г-жа Румяна Петкова, Изпълнителен директор на Агенция за социално подпомагане, връчи награда на победител в конкурса, организиран от Държавната агенция за закрила на детето за видеа и фотографии на тема "Гаранция: #Щастливо детство".

Събитието е чудесен повод да видим и чуем, какво вълнува децата и какво ги прави щастливи. Ние възрастните е хубаво да си припомним, колко важно е детството и защо дълбоко в себе си вярваме, че можем да създадем за децата светло бъдеще на развитие, промяна и успехи. Децата са нашето бъдеще, надежда и вяра във всичко добро и красиво.

*****

Подписан е протокол за сътрудничество между Агенцията за социално подпомагане, Министерство на вътрешните работи и Държавната агенция за закрила на детето


Във връзка с навременното съдействие и оказване на подкрепа на деца в кризисна ситуация, по инициатива на АСП беше подписан протокол за сътрудничество между Агенцията за социално подпомагане, Министерство на вътрешните работи и Държавната агенция за закрила на детето. В него е уреден реда за осъществяване на сътрудничество по отношение на: специализирана помощ за деца чрез консултации, информация, психологическа подкрепа или кризисна интервенция за деца в риск; съдействие за предприемане на навременни мерки за закрила; информиране и популяризиране на съществуващите услуги за деца и семейства; повиквания, при които обаждащият се (дете, родител, учител и/или друг възрастен) споделя за проблеми, свързани с дете/деца, неизискващи спешна намеса, както и за други събития, реагирането на които е свързано с функционирането на Националната телефонна линия за деца (НТЛД) 116 111.


Протоколът за сътрудничество е във връзка със стартирането от 03.09.2022 г. на предоставяне на споделена услуга между АСП и ДАЗД, обезпечаваща функционирането на хармонизирания телефонен номер 116 111 в изпълнение на Споразумение между АСП и ДАЗД, утвърдено от министъра на труда и социалната политика. Във връзка с изпълнение на Споразумението в АСП се създаде отдел „Център за обаждания с хармонизиран телефонен номер 116 111“, в който са включени  служители специалисти/консултанти. Служителите в отдела притежават професионална квалификация в направленията „психология“, „клинична психология“, „детска и възрастова психология“, преминали са курсове, квалификации и специализации, насочени в областта за работа с деца и семейства. Всички служители, работещи в отдела владеят езици, сред които са английски, немски, испански, руски и др.

Япония и културата на срама


Защо страната все още се срамува от хората с увреждания


Япония е една от най-развитите държави в технологичен и в икономически аспект. Големите мегаполиси като Токио и Осака създават на страната модерен и изискан имидж, японските стоки са символ на качество, а туристите от страната на изгряващото слънце са винаги възпитани.

Но това е фасадата на една подредена държава, зад която обаче се крият множество социални проблеми. И за тези проблеми се говори все повече. Говори се за културата на социално изключване, която кара много мъже да се затварят в домовете си, изолирайки се от изтощителното темпо, с което се живее в страната - високите стандарти, 16-часовите работни дни и строгия подбор, в който оцеляват само най-добрите. Друг ключов проблем е все по-големият брой на самотните хора в страната и опасността това поколение да създаде далеч по-малко деца.

И по двете теми държавата се опитва да даде решения. За един друг въпрос обаче все още в Япония се говори малко и по-скоро е темата е табу - отношението към хората в неравностойно положение.


Въпросът отново идва на дневен ред в японското общество, след като трупът на 33-годишна жена с психично разстройство бе открит наскоро. Преди смъртта си тя тежала едва 19 килограма, а тя била държана от родителите си затворена в продължение на над 15 години - време, което тя прекарала в стая от около 3 квадратни метра с хранене веднъж дневно. Над психично болните, умствено изостаналите и хората, страдащи от физически недъзи тегне една голяма обществена стигма. На всички тях се гледа като на повод за срам и дори често пъти те биват скривани от роднините си и държани в изолация, за да се предпази семейството от позора, който те биха докарали.

За темата се заговори по-сериозно, когато бивш служител в дом за хора с увреждания в Токио уби 19 инвалиди. Въпреки че новината обиколи цял свят, тя беше по-скоро подмината в целия новинарски поток. Колкото до Япония, там сякаш не бяха особено покрусени от трагедията. Напротив. На такива хора се гледа там като на непълноценни създания. Дори самият убиец твърди, че искал да избави болните от мъките им. Семействата на жертвите, от своя страна, поискаха снимките и имената им да не бъдат публикувани, както обикновено при подобни ситуации правят медиите в страната. Всичко това говори за култура на срама от недъзите, която властва в Страната на изгряващото слънце. А хората в неравностойно положение далеч не са малко. Според данни от 2011 г. общият им брой в Япония е над 4 млн. души - около 3 663 000 с физически недъзи и около 547 000, страдащи от ментални заболявания. Въпреки това за мнозина те продължават да са само и единствено тежко бреме - както за роднините си, така и за страната. Така например Сейко Нода - депутат от управляващата партия в страната, е подложена на сериозни критики в интернет заради "разхищение на пари на данъкоплатците" - пари, които тя дава за лечението на малкия си син, страдащ от умствено заболяване.


"Някои семейства са положително настроени и се опитват да променят света, опитвайки се да дадат всичко необходимо на своите деца с увреждания. Но "мълчаливото мнозинство" все още има негативен възглед по темата и не иска да се знае, че децата им имат подобни заболявания", коментира тя пред Reuters. Семействата на такива деца обаче в повечето случаи предпочитат да ги държат вкъщи, отколкото да ги дадат в различни центрове за специализирани грижи. Причината за това също е страхът от социална стигма - опасенията, че ще бъдат заклеймени затова, че са изоставили близките си на държавата. Така обаче често се случва тези деца да бъдат затваряни в домовете си, без да се показват пред хората - неизоставени от родителите си, но на практика изолирани в среда, която по-скоро прилича на домашен затвор, отколкото на любяща родителска атмосфера. Според британския проф. Майкъл Джилиън Пекит срамът от това детето ти да се роди с увреждане е твърде голям. Самият той страда от вроден дефект и откакто живее в японския град Кобе може да наблюдава отношението към хората, страдащи от различни недъзи от един специфичен ъгъл. Често уврежданията се крият. Жена ми, която е японка и също преподава в университета тук, страда от церебрална парализа. Когато е била на 11 години, майка й няма никакво желание да я праща в гимназията. И тя наистина трябвало да се бори, за да остане в училище. Положението се подобрява, но културата на срам все още я има", разказва 38-годишният професор пред IPF. И все пак не може да се каже, че държавата игнорира проблема. Ако преди години в страната да видиш човек в инвалидна количка е било изключителна рядкост, сега Япония полага усилия, за да направи градската среда по-достъпна за хора в неравностойно положение. Освен това през април 2016 г. бе прокаран закон, забраняващ дискриминацията на хора с недъзи. Така вече работодателите нямат право да отказват работа на някого, само защото страда от някакво заболяване, което не бу му пречило да извършва тази работа. Това оказва и своя пряк ефект - все повече хора с увреждания положение биват наемани.


Следващата стъпка е да се пребори и социалното отхвърляне. Но това е нещо, което ще изисква много повече време и усилия.

Д-р Николай Неделчев

В статията „Какво се случва в мозъка ни когато имаме паническо разстройство; депресия; генерализирана тревожност” описах най-общо разликата в мозъка на биохимично ниво при трите състояния. Как обаче, действат антидепресантите, така, че да нормализират биохимичните нарушения в мозъка и да ни накарат да се почувстваме по-добре ?


Няколко са механизмите на действие.


1. Най-често изписваните антидепресанти, т. нар. SSRI (selective serotonin reuptake inhibitor), повишават серотонина, без да блокират или стимулират някой рецептор. Такива са например пароксетин; сертралин; циталопрам; есциталопрам и др.

Те са първото средство на избор при паническо р-во, тъй като паническите пристъпи, се предизвикват от рязко повишаване на норадреналиновата медиация в някой части на мозъка, която от своя страна се потиска от серотонин. Затова когато серотонина е нисък това повишава нораденалина в тези структури и води до панически пристъп. 


При генерализирана тревожност, повишаването на серотонина първоначално ще влоши състоянието. Това е поради повишаването на серотонина и стимулиране на 2 и 3 тип серотонинови рецептори (5HT2; 5HT3), които повишават базисното ниво на тревожността, но в същото време стимулирането на 5HT1 серотонинови рецептори повишава настроението, самочувствието, интересите и в крайна сметка потиска тревожността (или очакването нещо лошо да се случи всеки момент). Това прави SSRI антидепресантите средство на първи избор при лечение на генерализирана тревожност. Най-добри резултати при това състояние се постигат ако SSRI антидепресант се комбинира със друг антидепресант, който потиска  5HT2; 5HT3 серотониновите рецептори, това ще насочи серотониновата медиация само към първи тип рецептори и ще се избегне повишаването на тревожността. Добър вариант е и комбинацията със транквилизатор, който ще намали първоначалната тревожност от вдигането на серотонина, но транквилизаторите не се препоръчва да бъдат приемани редовно за повече от месец. 


При истинска депресия тази група антидепресанти няма съществен ефект тъй-като при последната по-голямо значение има промяната в норадреналина. Някой автори дори изключват SSRI от групата на антидепресантите, тъй-като те нямат антидепресивен ефект.  Трябва да поясня, че тук говорим за истинска депресия, не просто да си тъжен или да нямаш настроение.


2. Анксиолитични (успокояващи) антидепресанти. Те блокират 2 и 3 тип серотонинови рецептори (5HT2; 5HT3) което намалява базисната аксиозност (базисното ниво на тревожноста), в резултат на което се усеща успокоение и при по-високи дози седаци (доспива ви се) Най-популярните в момента са миртазапин и тразодон.


При паническо разтройство блокирането на 2 и 3 тип серотонинови рецептори (5HT2; 5HT3) помага серотонина да се насочи към тип 1 серотонинови рецептори. Въпреки това самостоятелното използване на този вид антидепресанти при паническо разстройство не дава добри резултати. Но комбинирането със SSRI антидепресант значително подобрява това състояние. 


При генерализирана тревожност, са особено полезни, тъй като бързо понижават напрежението, подобряват съня.


При депресии, като блокираме 2 и 3 серотониновите рецептори, серотонина действа чрез тип 1 (5HT1), а стимулирането на този тип серотонинови рецептори повишава настроението и действената активност. Така се обяснява антидепресивния ефект на тази група, макар, че рядко се изписват самостоятелно при истинска депресия, тъй като както стана въпрос, при депресиите по-голямо значение има промените в норадреналина.


1.SSNRI (selective serotonin noradrenaline reuptake inhibitors) тази група повишава както серотонина, така и норадреналина. Към момента най-изписваните от тази група са венлафаксин и дулоксетин. Това са лекарствата – първо средство на избор при депресия. Имат ефект и при паническо р-ов, но са средство на избор след SSRI.


2.Последната група антидепресанти на които искам да се спра е групата която понижава серотонина. Към момента има само един представител – тианептин(Coaxil). Този антидепресант има обратния на SSRI ефект – намалява нивата на серотонина и въпреки това има антидепресивен ефект. Макар, че тианептина не е първо средство на избор при депресия или паническо р-во, факта, че понижаването на серотонина има антидепресивен ефект, означава, че механизмите на депресията са много по-сложни от простото понижаване или повишаване на серотонина.


При много пациенти имаме както симптоми на тревожност, също и на депресия и панически атаки, но винаги имаме нещо което е водещо. Ето защо избора на антидепресант се прави при всеки индивидуално на базата на задълбочени познания в областта на психиатрията и психофармакологията.


Имената на примерните лекарства от различните групи са генеричните названия, вие вероятно ги познавате с търговски те им имена, които са много. Всяка фирма която произвежда дадено лекарство, например сертралин, си слага собствено търговско име, под което име лекарството се продава. Има много различни фирми които произвеждат антидепресанти съдържащи сертралин, като всяка го продава с различно име. Всички те би трябвало да са с еднакво действие. За съжаление практиката показва че това не е така. Както в супермаркета има сирене на различни фирми, като всяко едно в различна степен се доближава до истинското сирено, така е и с лекарствата.


Посочените по-горе лекарства трябва да се приемат при изричното им изписване от съответен лекар психиатър!

История
10 декември 2022, 145 години от освобождението на Плевен


Военно-историческите музеи – Плевен са приемник на една от най-старите и авторитетни музейни институции в страната – Военноисторическите къщи музеи и паметници в Плевен, Пордим, Бяла и Горна Студена, изградени в периода 1903-1907 от Комитета "Цар Освободител Александър II" и тържествено открити на 3 септември 1907 г. 

  Идеята за възстановяване и съхраняване на къщите на видни български възрожденци, както и тези, които имат връзка с конкретни събития от Руско-турската война 1877-1878 г., включително домовете, където са пребивавали главните квартири на император Александър ІІ и руското командване, се оформя през 1900-1901 г. и получава единодушно одобрението на княз Фердинанд І и българското правителство. 


Съвременната структура на Военноисторически музеи – Плевен обединява: Панорама “Плевенска епопея 1877 г.”, Къща музей “Цар Освободител Александър ІІ”, Параклис-мавзолей “Св. Георги Победоносец”, Скобелев парк музей, Експозиция “Плевенска епопея 1877 г.”, Къща музей “Великий княз Николай Николаевич” и Къща музей “Негово Кралско Височество Карол І” – гр. Пордим и Румънски мавзолей и музеен кът – с. Гривица.

Плевенските „места на паметта“ са послание към бъдещето

Плевен става известен на европейската и световна общественост в хода на Руско-турската война 1877-1878 г. с петмесечната Плевенска епопея през 1877 г., която има решаващо значение за военната кампания и за края на Руско-турската война, започнал с освобождаването на Плевен на 28 ноември /10 декември/ 1877 г.


Военноисторическите къщи музеи, паркове и паметници, посветени на тези събития, превръщат Плевен в град-музей. Сто години след паметната битка за освобождението на града на бившето бойно поле, където се сражава отрядът на легендарния ген. Михаил Дмитриевич Скобелев, е издигната Панорама „Плевенска епопея 1877 г.”.


В хода на Руско-турската война 1877-1878 г. Плевен е пресечна точка в единоборството на двете воюващи империи и на практика тук се решава по нататъшния ход и изход на войната. Пет месеца продължават бойните действия за града, три щурма бележат развитието на Плевенската епопея, а краят й се решава в долината на река Вит около моста на Уста Генчо.

След третия неуспешен щурм на града на 30 август/11 септември 1877 г. руското военно командване взема решение за обсада. Блокадният пръстен е дълъг около 50 км и е разделен на 6 участъка.  През шестия  участък, поверен на Гренадирския корпус, минава главната снабдителна и съобщителна артерия на армията на Осман паша – шосето за София с каменния мост. След сраженията при селата Горни Дъбник и Телиш през месец октомври руската гвардия прекъсва напълно тази стратегическа връзка. Остава една решителна битка за града, която се разиграва в началото на декември в долината на река Вит.


На 28 ноември/10 декември 1877 г. турската армия прави отчаян опит да разкъса блокадния обръч и напусне града в посока към София. Осман паша започва боя с последна и единствена надежда за успех, той няма какво да губи. Настъплението на турците е стремително и успешно, те пробиват и двете линии на руската отбрана. Но положението бързо се променя, частите на Осман паша, който е ранен в крака, са спрени и отблъснати към реката от гренадирите. Около моста се разиграва финалът на петмесечната битка за Плевен, той се споменава във всички документи, където се говори за падането на града и присъства на всички изображения на съдбоносното сражение. По него минават парламентьорите, пред моста командирът на Гренадирския корпус генерал И. С. Ганецки чака известие за обявяване на пълна и безусловна капитулация.  В 14 ч. Осман паша се предава на ген. И. С. Ганецки с 40 000 армия и 77 оръдия.


Заедно с много други обекти от времето на Руско-турската война 1877-1878 г. в Плевенския регион мостът на р. Вит е обявен за паметник на културата с национално значение в бр. 93 на „Държавен вестник”  от 1969 г.


През 2013 г. със средства по европейска програма се извърши реставрация на моста, като се използваха стари снимки, рисунки и описания, за да може максимално точно да се върне първоначалния му облик, създаден от майстора Генчо Кънев.


Д. Оренбургский Последният бой за Плевен на 28 ноември 1877 г., 1889 г.


На хълма над моста се намира и Паметникът на победата. Той е един от 11-те еднотипни паметници, изградени в периода 1878-1880 г. по инициатива на Руското военно министерство и с личното  разпореждане на император Александър ІІ, по проект на архитект Вокар. Мраморните медальони, Георгиевските кръстове и надписите са изработени в град Карара, Италия, в работилницата на майстор Фиаски.  Паметниците са поставени на местата на най-големите битки и най-значимите победи на руската армия по време на Руско-турската война 1877-78 г.: Свищов, Никопол, Ловеч, Добрич, местност Бели брег край р. Вит при Плевен, под връх „Столетов” на Шипченския проход, Стара Загора, Пловдив, село Мечка и село Лом Черковна, област Русе и прохода Арабаконак. Паметниците имат формата на пресечена пирамида, височината е 11 м. На лицевата им страна е поставена мраморна плоча с руския държавен герб и военни орнаменти. Върху друга плоча е отбелязано времето и мястото на водените сражения и името на командира на отряда. На обратната страна на паметника, също върху мраморна плоча, са изброени полковете, батареите, сотните и специалните поделения, взели участие в боевете. Върху паметника край р. Вит е отбелязано, че е издигнат в чест на трите атаки за Плевен, сраженията при Г. Дъбник и Телиш, последния бой за града и капитулацията на Осман паша.

*****

Парк-музей "Ген. М. Д. Скобелев" 


Паметник на културата с национално значение. Създаден в периода 1904 – 1907 г. по инициатива на комитета „Цар Освободител Александър ІІ с председател Стоян Заимов.

Мемориален парк-музей, разположен в югозападната част на Плевен, на мястото, където се сражава отрядът на ген. М. Д. Скобелев и където се водят най-ожесточените боеве по време на третия щурм за Плевен на 11 – 12 септември 1877 г. При Зелените възвишения загиват около 6 500 души от 13 – хилядния отряд на ген. М.Д. Скобелев. 


В центъра на парка е издигната Братска могила-костница. Върху нея, в специално направени ниши от бигор са поставени 4-и 9-фунтови оръдия от Руско-турската война 1877-1878 г., а на върха е поставен Георгиевски кръст за храброст.


Интериорът на костницата е преустроен в чест на 100-годишнината от Плевенската епопея. В елипсовидни медальони са изписани имената на полковете от отряда на ген. М. Д. Скобелев, които се сражават на 11-12 септември 1877 г. В саркофаг от черен полиран гранит, поставен в центъра на костницата, се съхраняват костите на воини от Скобелевия отряд, загинали по време на ІІІ-я щурм за Плевен.


В непосредствена близост до братската могила-костница е редут „Исса ага”, реставриран с изграждането на парка. Девет братски могили и паметници пазят спомена за загиналите при Зелените възвишения.


Паркът е изграден с доброволни дарения от целия български народ. В началото на парка са поставени бюст на ген. М. Д. Скобелев и паметна плоча с текст за изграждането на парка. Главният вход е оформен с дула на руски оръдия. Входната врата е изработена по проект на П. Деянов и изпълнена в Софийския арсенал. От двете страни на входа са поставени 24-фунтови оръдия от състава на батареята при командния пункт на Александър ІІ на позициите при с. Радишево. Оградата е изпълнена през 1904 г. по проект на инж. майор Селяновски, а през 1907 г. е преустроена по проект на П. Деянов. Паркът е изграден по план на Жул Лошо, управител на княжеските паркове в София и изпълнен от Д. Гюлеметов. Главната алея е покрита с разноцветни речни камъчета във вид на мозайка с мотиви на българска национална шевица. Оригинални оръдия от руско-турската война 1877-1878 г. са подредени в батареи около братската могила-костница и при главната алея на парка.


Скобелев парк е тържествено открит заедно с къща музей „Цар Освободител Александър ІІ” и параклис-мавзолей „Свети Георги Победоносец” на 3 септември 1907 г. в присъствието на българския княз Фердинанд І, височайши гости от Русия министри, депутати, граждани и гости на града. В Скобелев парк се намира управлението на Военноисторическите къщи музеи, впоследствие превърнато в Къща музей „Стоян и Владимир Заимови”.


Създаден на място, където се водят най-кръвопролитните сражения за Плевен, Скобелев парк-музей се вписва в категорията на мемориалните музеи, изградени на бившите бойни полета. 

***


Панорамата „Плевенска епопея 1877 г.” е построена в чест на 100-годишнината от Освобождението на Плевен от османско иго. В първите 3 години след нейното откриване, е посетена от 2,5 милиона души. Тя е сред почти 200-те паметници, построени от плевенчани в памет на загиналите руснаци, румънци и българи. Включена е в Стоте национални туристически обекта.

Изградена е в района на Скобелевия парк, непосредствено до редута „Кованлък”, където по време на 3-та атака от обсадата на Плевен се водят едни от най-тежките сражения. Автори на проекта са архитектите Иво Петров и Пламена Цачева, заедно с проектантски екип от 14 души.


Автор на живописната част и главен изпълнител е Николай Овечкин (Военно студио „М. Греков”, Москва). Колективът е от 13 руски и български художници: В. Щербаков, И. Кабанов, А. Чернишов, М. Ананиев, Н. Овечкин, Д. Дончев, В. Есаулов, В. Лемешев, Хр. Бояджиев, Г. Есаулов, В. Таутиев, Ю. Усипенко и А. Троценко.


Архитектурното тяло на Панорамата е направено да изглежда повдигнато върху 4 щика, които олицетворяват силата на оръжието, донесло свободата. Щиковете носят 4 хоризонтално разположени пръстена, 3 от които символизират 3-те атаки срещу Плевен, а 4-ят пръстен е декоративно-пластичен фриз, символизиращ обсадата на Плевен.


Туристите могат да се изкачат на 2 зрителни площадки на покрива на музея, откъдето могат да наблюдават историческите места: Мъртвата долина, редутите „Кованлък” и „Исса ага”, Костницата в Скобелевия парк, Радишевските и Гривишките възвишения.


Тържественото откриване на Панорамата е на 10 декември 1977 г., в деня на стогодишнината от Освобождението на Плевен.

***


Параклис-мавзолей „Св. Георги Победоносец”

Параклис-мавзолеят „Св. Георги Победоносец” е  изграден в периода 1903-1907 г. в памет на загиналите руски и румънски воини в боевете около Плевен по време на Руско-турската война 1877/1878 г.  Предложението за строежа е внесено за обсъждане в комитета „Цар Освободител Александър ІІ” на 18 май 1902 г. В края на същата година е обявен национален конкурс, в който участват 12 български архитекти. На 23 март 1903 г. става известен победителят - арх. Пенчо Койчев. Монументалната сграда, паметник на културата, е построена в български църковен стил.

На 24 април 1903 г. ген.-лейтенант Данаил Николаев, Юрий Бахметиев - руски дипломатически агент,  Н. Мишу - румънски пълномощен министър, д-р Стоян Данев - министър-председател, полковник Михаил Савов - военен министър и Драган Цанков - председател на Народното събрание тържествено полагат основния камък на параклис-мавзолея. Със събраните от дарения и държавни средства 350 000 златни лева на площад „Цар Освободител”  започва  изграждането на паметника.


В  художественото  оформление участват проф. Жеко Спиридонов, проф. Марин Василев, проф. Иван Травницки,  Борис Михайлов, проф. Иван Мърквичка, проф. Антон Митов.

Параклис-мавзолеят „Св. Георги Победоносец” тържествено е открит и осветен на 3 септември 1907 г., в присъствието на  княз Фердинанд І, Великия княз Владимир Александрович-син на император Александър ІІ, княгиня Мария Павловна и членовете на комитета „Цар Освободител Александър ІІ”.

***


Къщата на плевенския търговец Иван Вацов е построена в навечерието на Руско-турската война 1877-1878 г. С богатата си вътрешна уредба е типичен пример за възрожденски градски бит. На 11 декември 1877 г. в този дом е посрещнат тържествено руският император Александър ІІ, от името на плевенските граждани му е връчен благодарствен адрес и в присъствието на Великия княз Николай Николаевич, румънския княз Карол І, руския военен министър Милютин и видни руски генерали той се среща с пленения турски маршал Осман паша.


От 12 до 22 декември 1877 г. в къщата живее и работи първият военен губернатор на Плевен - ген. М. Д. Скобелев. По инициатива на комитета „Цар Освободител Александър ІІ” къщата на Иван Вацов е откупена за музей. При създаването му /1904-1907 г./ около него се оформя красив парк, за чието изграждане са отчуждени съседни имоти. За изработването на оригиналната ограда се използват дула от руски и трофейни турски оръдия, цеви от пушки, саби и щикове, предоставени от руското военно министерство.


Къща музей „Цар Освободител Александър ІІ” е открита и тържествено  осветена на 3 септември 1907 г. в присъствието на княз Фердинанд І, Великия княз Владимир Александрович, Великата княгиня Мария Павловна, ген. П. Паренсов – участник във войната, руски генерали, български министри, депутати, членове на комитета „Цар Освободител Александър ІІ”, поборници и опълченци, гости и граждани на Плевен.

Щрихи от Родината

Старата българска столица

Велико Търново е град на минало и съвремие, на легенди и действителност, на богато културно наследство и кипящ обществен живот. Той е пресечната точка на поколения българи и пази духа на отминалите епохи запечатан във всеки свой камък.

Емблемата на средновековно Търново от времето му на столица на Второто Българско цартсво все още се извисява в източната част на града. Хълмът-крепост “Царевец” е заобиколен от всички страни от водите на река Янтра и все още пленява със своите величие и несломимост. Духът му често се събужда, огласяван от великолепните звуци на уникалния аудио - визуален спектакъл “Царевград Търнов - Звук и Светлина”.


Непосредствено до него лежи хълмът Трапезица с разкрити основи на 17 църкви, а между тях се е сгушила живописната Асенова махала, с изящните и красиви църкви "Св. Димитър", “Св. Четиридесет мъченици”, “Св. Апостоли Петър и Павел”, “Св. Георги” и “Успение на Пресвета Богородица”.


Задължителна част от всяка обиколка на града е Музеят на Възраждането и Учредителното събрание, разположен в Стария конак. Сградата на турското учреждения е построена от легендарния български майстор Кольо Фичето. Именно тук през 1879 г. е приета Търновската конституция.

В непосредствена близост до конака се намира Археологическият музей, изпъстрен с находки от всички епохи на българската история.


Старовремската улица ”Гурко” все още пази непокътнати за своите посетители неповторимата архитектура на невероятната Сарафкина къща и на прелестната църква “Св. Св. Константин и Елена”.


Друг квартал, стаил духа на българското Възраждане, е "Варуша". Тук лъкатуши калдаръмената Самоводска чаршия със своите занаятчийски работилнички, сувенирни магазинчена и картинни галерии.


Близо до Велико Търново пък се гуши архитектурния резерват Арбанаси. Малкото планинско селце с извиващи се улички и автентинчни възрожденски къщи пленяват сърцето от пръв поглед.


Също в околностите на Велико Търново могат да бъдат видяни станките от величествения древни римски град Никополис ад Иструм.

Регион Велико Търново може да предложи много приятни забавления и изненади, както и почти неизброими исторически забележителности от всички периоди на българската история.


Пожелаваме Ви приятен престой в Старата столица!


Самоводската чаршия се създава през 60-те 70-те години на XIX в., когато Търново започва да расте на запад от стопанския център Баждарлък. Оформят се две улици с търговски и занятчийски дюкяни, работилници и ханове. Едната от тях започва от малък площад, сега известен като Самоводски пазар. През годините на Възраждането тук са бакалската, опинчарската, ковашката, халашката и др. чаршии, хаджи Давидовият, хаджи Великовият и на Атанас Йоноолу ханове. Тук е и метохът на Хилендарския манастир. По уличката, която тръгва на запад от Самоводския пазар, наред със занятчийските работилнички се намира запазеният и днес хан на Хаджи Николи.


След Освобождението тази стопанска част на Търново запазва дълго традициите на възрожденските занаятчийски чаршии. Тя става символ на занаятчийско-търговския характер на стария град.


Днес занаятчийската чаршия е значим музеен обект във Велико Търново. Изграждането на комплекса, който включва Самоводския пазар и чаршията е част от програмата за развитие на Велико Търново като исторически, културен и туристически град. Комплексът се състои от реставрирани и адаптирани възрожденски или следосвобожденски къщи от втората половина или края на XIX в. с характерната за търновския стръмен терен раздвижена архитектура. Между тях е и родната къща на Емилиян Станев.


Оборудвани и действащи са няколко работилници – грънчарска, оръжейна, резбарска, работилница за кадаиф, иконописно ателие, тъкачница, шекерджийница и др. Има и множество магазини.

КОЛЕДЕН БАЗАР

Как празнуват Коледа в различните страни по света 


От незапомнени времена милиони хора по света отбелязват Коледа. Корените на този обичай се губят в дълбоката древност. Всяка страна има своя специфична традиция, наред с която в наши дни се утвърждават и все повече общи символи на празника.


В южната ни съседка Гърция почитат свети Никола като закрилник на моряците. Легендите го описват като побелял старец, носещ мокри дрехи, от чиято брада капе морска пияна. Неговият образ е прототип на модерния Дядо Коледа.


В Германия коледната подготовка започва още в нощта преди 6 декември. Децата оставят обувките си пред вратата, а на сутринта послушните ги намират пълни с лакомства, а по-палавите със съчки вместо сладки. Германците вярват, че Христос праща своите ангели да обикалят Земята в цялата нощ, за това традицията повелява децата да се обличат в бяло и да обикалят къщите за здраве и късмет.


Празненствата в Италия започват 8 дни пред Коледа, но големите подаръци се раздават на 6-ти януари. Тогава с метлата си долита милата, но грозновата магьосница Бефана, която раздава подаръците. На непослушните деца се полага само по парченце въглен, но захарен.


В Холандия традицията свързват със Свети Николаус, който акостира на холандските брегове още през ноември. През лятото той има испански адрес и резиденция, в която води записки кои деца слушат и кои не. А наближи ли Коледа и стъпи ли на сушата, той се качва на бял кон и язди из града за радост на малки и големи.


В навечерието на Коледа във Финландия има по-необичайна традиция. Всички от семейството отиват на сауна, за да седнат чисти на масата. Празничната вечеря започва, когато изгрее първата звезда в небето.


В много френски домове на Рождество Христово поставят макети на ясли, които напомнят раждането на Христос. Характерен елемент на празника е шоколадовият сладкиш във формата на дънер, но празничното меню се различава в различните части на страната.


Вместо с шейни на снега, австралийците по-скоро празнуват Коледа с бански на плажа. Температурите при тях рядко падат под 30 градуса по това време от годината. Дядо Коледа в Австралия задължително идва със сърф.


За разлика от Австралия, Канада е една от редките страни, където задължително ще отпразнувате Коледа в бяло - с много сняг и... елени. Малки групи, преоблечени хора ходят по домовете, дрънчейки със звънци. Наричат ги „маскирани коледари".


Коледният период в Дания започва, когато палав елф на име Нисе реши да се позабавлява. Датчаните вярват, че той живее по таваните на стари фермерски къщи, а любимото му занимание е да погажда номера. Угощението на Бъдни вечер започва с оризов пудинг, в който е скрит „вълшебен бадем". Традицията изненадващо наподобява нашата пита с паричка.


Според преданията чешкият Дядо Коледа се спуска от небето по златно въже, следван от един ангел и един дявол. Младите момичета в Чехия гадаят бъдещето си, като на 4 декември поставят черешова клонка във вода. Ако тя цъфне до Коледа, следващата година ще срещнат съпруга си.


В Англия вярват в традиционния вариант на Дядо Коледа, облечен с дълга червена или зелена роба. Докато всички спят, той обикаля домовете и оставя подаръци в празни чорапи, закачени около огнището.


Около месец преди празника в Ливан завиват семена от леща, боб или жито в памук, напоен с вода. Поливат ги всеки ден, за да може до Коледа семената да покълнат, а стръковете се използват за украса на макети на яслата, в която се ражда Исус.


Руската трапеза за празника се състои от 12 ястия, всяко едно от които символизира един от светите апостоли. Освен Дядо Мраз и неговата внучка Снежанка, друга фигура навестява руските домове - Бабушка. Подобно на италианската Бефана тя отказала да последва Витлеемската звезда, когато Христос се родил и до днес се скита да търси яслите. Бабушка се отбива във всеки дом, където има деца, мислейки, че там е Божият син.


Испанската Коледа се нарича Навидад. След вечерята на Бъдни вечер испанците излизат на улицата да наблюдават танцьори на специфичен танц, наречен хота. Хората в Испания почитат кравите, защото според преданието, когато Исус се родил кравата в обора топлила бебето с дъха си в мразовитата нощ.


В Швеция преди зазоряване най-малкото момиче в семейството облича бяла рокля с червен колан. На главата си слага венец с горящи свещи. Подобни шествия със свещи се организират в църквите по време на празничната служба. По Коледа в Швеция козелът е много почитано животно, защото именно той раздава в кош подаръците. На Бъдни вечер някой от семейството се маскира като Коледен гном, който уж излиза от мазетата и плевните и раздава подаръци.

Любопитни факти за снега

Всеки българин приема снега като нещо обичайно, без което зимата не може да мине. Но има и хора, които никога не са виждали сняг и посрещат Коледа на плажа по бански. Независимо от кой тип хора сме, има факти за снега, които е възможно да не сме чували. Ето и някои от тях:

1. Снегът е минерал, точно както диамантите и солта;

2. Прясно навалелият сняг се състои от 90-95% въздух, което го прави толкова добър термо- изолатор;

3. Повечето снежинки имат размер по-малък от сантиметър. Според книгата на рекордите Гинес, най-голямата падала някога снежинка е имала диаметър над 30 см. Паднала е във Форт Кеог, Монтана, САЩ; 

4. В Антарктида, голямото количество сняг отразява звуковите вълни с невероятна ефективност. Някои изследователи твърдят, че са чували човешки гласове от разстояние над километър и половина;

5. Прекалено многото сняг може да подлуди човек. Доказателство затова е пиблоктог (арктическа истерия) - вид истерия, която се наблюдава при хората, живеещи на места като Гренландия и Арктика;

6. Поради все по-увеличаващата се популярност на ските, сноуборда и снегоходите, инфраструктурата, свързана с тях се увеличава рязко през последните 50 г. в САЩ. В резултат на това са загинали около 270 души само за последното десетилетие;

7. В центъра на почти всяко снежно кристалче има малко парченце, което може да бъде всичко - от вулканична пепел до частица от открития Космос;

8. Защо всяко снежно кристалче има различна форма - това зависи от температурата, при която се е формирало;

9. Колко различни форми снежни кристалчета има? Според редица учени съществуват 6 различни форми с централна симетрия, а всяка снежинка е абсолютно уникална.
"Знаете, че Коледата няма да дойде, ако не приготвите вкусни бисквити и не сложите няколко от тях под елхата "

Коледни бисквити

Необходими съставки:
брашно - 250 г

масло - 125 г меко

сол - 1 щипка

захар - 150 г

яйца - 1 брой

сол - 1/2 ч.л.

бакпулвер - 1/2 ч.л.

ванилия - 1 с.л. ванилова есенция

сладко - по избор, за слепване по желание

Начин на приготвяне


Смесете брашното, солта и бакпулвера. Отделно разбийте маслото с щипка сол и захарта до получаване на пухкава смес. 


Добавете яйцето и ванилията и отново разбъркайте, докато тестото поеме яйцето. 

Постепенно добавете брашното и замесете меко тесто. Увийте го във фолио и сложете в хладилник за 2 часа. 


След това разточете тестото на кора с дебелина около 6-7 милиметра. От нея изрежете желани фигурки с помощта на формички. 


Наредете ги в намазнена тава, поръсете леко с кристална захар и сложете сладките да се пекат в предварително загрята фурна на 180 градуса. 


По желание слепете със сладко една с друга някои от коледните сладки.


Пожелаваме Ви една вълшебна Коледа,изпълнена с много приятни емоции и незабравими преживявания!


Пожелаваме Ви една по-щастлива, весела и изпълнена с обич и успехи Нова година! Нека се научим да прощаваме, нека бавно остаряваме, нека повече да се обичаме, на себе си да приличаме, нека бъдем по-добри не само в такива дни! Да бъде Коледата ви незабравима, а годината - неповторима! Да сте здрави, весели, засмени от Бог благословени!


Весела Коледа и щастлива Нова 2023 Година!

